
                                                                                                                                                                   НАЦРТ

На основу члана 71. став 1. Закона о спорту („Службени гласник РС”, бр. 52/96 и 101/05 – др. закон),

Влада доноси

У Р Е Д Б У

о измени и допунама Уредбе о националним признањима 
и наградама за посебан допринос развоју и афирмацији спорта
Члан 1.

У Уредби о националним признањима и наградама за посебан допринос развоју и афирмацији спорта („Службени гласник РС“, број 24/09), у члану 2. тачка 4. после речи: „Шаховској олимпијади,“ додају се речи: „Шаховској олимпијади слепих и слабовидих,“.

Члан 2.

У члану 3. после речи: „Шаховској олимпијади,“ додају се речи: „Шаховској олимпијади слепих и слабовидих,“.

Члан 3.

У члану 4. став 1. тачка 1. после речи: „Шаховској олимпијади“ додају се речи: „и Шаховској олимпијади слепих и слабовидих“.

У тачки 2. после речи: „Шаховској олимпијади“ додаје се запета и речи: „Шаховској олимпијади слепих и слабовидих“.

У тачки 3. после речи: „Шаховској олимпијади“ додаје се запета и речи: „Шаховској олимпијади слепих и слабовидих“.

Члан 4.

У члану 5. став 1. после речи: „Шаховској олимпијади“ додаје се запета и речи: „Шаховској олимпијади слепих и слабовидих“.

Члан 5.

У члану 6. речи: „Параолимпијским играма и на Шаховској олимпијади“ замењују се речима: „Параолимпијским играма, Шаховској олимпијади и Шаховској олимпијади слепих и слабовидих“.

Члан 6.

Ова уредба ступа на снагу осмог дана од дана објављивања у „Службеном гласнику Републике Србије”.
05 Број: _________________
У Београду, ___. _____________ 2009. године

В Л А Д А 

	
	ПРЕДСЕДНИК ВЛАДЕ

Мирко Цветковић


О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ
Правни основ за доношење ове уредбе садржан је у члану 71. став 1. Закона о спорту („Службени гласник РС”, бр. 52/96 и 101/05 – др. закон), којим је прописано да Влада Републике Србије утврђује национална признања и награде за посебан допринос развоју и афирмацији спорта и критеријуме за њихову доделу. 

II. РАЗЛОЗИ ЗА ДОНОШЕЊЕ УРЕДБЕ
Дана 15. априла 2009. године ступила је на снагу нова Уредба о националним признањима и наградама за посебан допринос развоју и афирмацији спорта („Службени гласник РС“, број 24/09) чијим одредбама су утврђена тачно одређена национална признања и награде за посебан допринос развоју и афирмацији спорта и критеријуми за њихову доделу. Према одредбама наведене Уредбе, национално признање и новчане награде се додељују спортистима – држављанима Републике Србије који су као репрезентативци освојили или ће освојити медаљу на Олимпијским играма, Параолимпијским играма, Шаховској олимпијади, светским и европским првенствима у олимпијским и параолимпијским спротским дисциплинама или постану освајачи ДЕЈВИС Куп-а и ФЕД Куп-а Међународне тениске федерације.
На основу наведеног, очигледно је да се национална признања и новчане награде не додељују за медаље које су освојене или ће бити освојене на Шаховској олимпијади слепих и слабовидих чиме су слепи и слабовиди шахисти дискриминисани у односу на друге спортисте освајаче медаља на Шаховској олимпијади. Штавише, дискриминација слепих и слабовидих шахиста у односу на друге спортисте са инвалидитетом је овом уредбом повећана, јер је у односу на Уредбу о националним признањима и наградама за посебан допринос развоју и афирмацији спорта („Службени гласник РС”, бр. 65/06 и 6/07) проширен круг такмичења која се спортистима инвалидима признају за остваривање релевантних спортских резултата (светска и европска првенства у параолимпијским дисциплинама). Овом дискриминацијом се без основаног разлога отежава ефикасно укључивање слепих и слабовидих инвалида у друштво. Нарочити значај ове дискриминације је у томе што су слепило и слабовидост један од најтежих облика инвалидитета (преко 90% запажања просечан човек остварује чулом вида), а да су наши слепи и слабовиди шахисти својевремено имали изузетне успехе на највећим светским такмичењима за слепе и слабовиде (две златне и седам сребрних медаља освојених на Шаховским олимпијадама слепих и слабовидих), и тиме дали посебан допринос развоју и афирмацији шаха уопште, а нарочито шаха међу слепима и слабовидима.
Због тога је у овом тренутку неопходно да се бар делимично отклони  дискриминација слепих и слабовидих шахиста тако што би се важење предметне Уредбе проширило и на слепе и слабовиде шахисте, у погледу медаља освојених на Шаховској олимпијади слепих и слабовидих. Међутим, потребно је и да се у наредном периоду сагледају могућности за потпуно отклањање дискриминације слепих и слабовидих шахиста у односу на друге спортисте са инвалидитетом, тачније учеснике на такмичењима у параолимпијским дисциплинама.
III. ОБЈАШЊЕЊЕ ПОЈЕДИНАЧНИХ РЕШЕЊА 

Све одредбе основног текста уредбе које се односе на Шаховску олимпијаду допуњене су, односно измењене, тако да се односе и на Шаховску олимпијаду слепих и слабовидих.

IV. ПРОЦЕНА ИЗНОСА ФИНАНСИЈСКИХ СРЕДСТАВА 
       ПОТРЕБНИХ ЗА  СПРОВОЂЕЊЕ УРЕДБЕ
У овом тренутку, према доступним подацима, услове за стицање права на национално признање и новчану награду по основу Уредбе испуњавају свега петорица слепих, односно слабовидих шахиста: Миленко Чабаркапа, Драгољуб Баретић, Сретко Аврам, Бранко Неговановић и Жива Марков. Тачније, по основу одредби члана 4. став 1. тачка 1. и члана 6. тачка 1. уредбе, право на национално признање и награду би стекли Миленко Чабаркапа и Драгољуб Баретић (2 х 3 просечне нето зараде у Републици Србији за месец децембар претходне године, према подацима републичког органа надлежног за послове статистике), а по основу одредби члана 4. став 2. тачка 1. и члана 6. тачка 2 – Сретко Аврам, Бранко Неговановић и Жива Марков (3 х 2,5 просечне нето зараде у Републици Србији за месец децембар претходне године, према подацима републичког органа надлежног за послове статистике).
Из наведеног произилази да је за спровођење ове Уредбе на име националног признања у виду доживотног месечног новчаног примања годишње потребно обезбедити 13,5 просечних нето зарада у Републици Србији за месец децембар претходне године, те на име новчане награде – једнократно износ од 160.000 евра у динарској противвредности. 
